text: Esbjerg trak Fiorentina
  16 december 2013 kl. 12.36
  Esbjerg fB møder italienske Fiorentina i 1/16-finalerne i fodboldens Europa League. Kampene spilles 20. og 27. februar. Det første opgør spilles i Esbjerg.
  Esbjerg skulle blot bruge fire gruppekampe til at sikre sig avancement til 1/16-finalen.
  Vestjyderne slog belgiske Standard Liege både ude og hjemme. Og samme tur fik svenske Elfsborg. Til gengæld tabte danskerne begge opgør mod Red Bull Salzburg fra Østrig.
  Mens Esbjerg har triumferet i Europa League, ser det anderledes sløjt ud i Superligaen, hvor holdet overvintrer under nedrykningsstregen på en 11.-plads.
  Christian Eriksens klub Tottenham skal møde det ukrainske hold med det mundrette navn Dnipro Dnipropetrovsk.
  Michael Laudrups Swansea kommer på en uhyre vanskelig opgave, når waliserne over to opgør skal lægge arm med den italienske storklub Napoli.
  Real Betis, der har den danske landsholdsmålmand Stephan Andersen i truppen, møder russiske Rubin Kazan.
  